Povodom izjave Nikole Koje da će, ako propadnu protesti, otići iz zemlje

Foto: FoNet/Nenad Đorđević

Dragan Bjelogrlić, glumac i režiser

Verujem da ćemo se svi zajedno izboriti da do toga ne dođe. Ako ne uspemo, neka rezerviše još mesta u kupeu.

Hadži Nenad Maričić, glumac

Razumem ga u potpunosti i mislim da je on samo jedan od ljudi koji više ne mogu da izdrže dugotrajan i mukotrpan put tranzicije kojoj se ne vidi kraj. Ovo je poslednji pokušaj da završimo ono što je pre trideset godina započeto. Ja nisam razmišljao o tome da odem odavde, ali svako ima pravo da spasava svoj život, da traži i stvara sreću za svoju porodicu. Ovde se radi upravo o tome, a ne o politici iako je izjednačavamo sa životom jer ga ona određuje. Ovde se radi o tome da li ćemo pronaći konačno rešenje za to što ljudi ovde protestuju već unazad dvadeset godina. I, mislim da su ovi protesti najviše socijalna revolucija nego bilo šta drugo.

Branislav Trifunović, glumac

Znam za to jer to odavno priča. Mislim da je on kao i većina nas shvatio da nam je ovo poslednja šansa. Nije to rekao u afektu, niti da bi se neko uplašio, nego jednostavno tako misli.

Vida Ognjenović, književnica i rediteljka

Potpuno razumem Koja, zato što on svakoga dana iznosi svoje mišljenje i zahteve i to ne samo u svoje, nego u ime protestanata koji se sa njim slažu i aplaudiraju mu a na to niko ne obraća pažnju, kao da je potpuno sporedno šta ti ljudi misle i žele. Žao bi mi bilo da Kojo vezuje svoj opstanak ovde za uspeh protesta jer ga ova sredina mnogo ceni. On je napravio niz sjajnih uloga. Ali, isto tako, ova sredina će preboleti i Koja, kao i mnoge druge, zato što se vodi logikom „koga nema bez njega se može“. A kako se može, to ovu sredinu ne zanima.

Bojana Maljević, glumica

To je izraz čovekove odlučnosti i vere u svoje stavove. Nije jedini. Poznajem mnoge koji planiraju da odu, u godinama ne baš radosnim za potpuno nove početke.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se